Тъмната страна на великите личности, които смятаме за светци - Любопитно | Vesti.bg
Хора сме и допускаме грешки
28 юни 2019, 09:36
С ъществуват личности, които са се превърнали в истински легенди, благодарение на дейността си в различни сфери от обществения живот.
Голяма част от тях са до такава степен почитани, че имената им са се превърнали в символ на святост и дори божественост.
Те пленяват с харизмата си или със своето дар слово, а хората остават омагьосани и в тях виждат единствено добрина, надежда, лъч светлина.
Какво обаче се крие зад тези обожествени образи и кои са тайните, които не са толкова познати на широката публика. Ето какво разказва EL PAÍS за тъмните тайни на великите личности.
Мик Джагър – когато музиката се превърне в бизнес
Една от легендите на рок музиката. Познаваме го като изключителен шоумен, артист и музикант. Фронтмен на една от групите, които промениха музикалната индустрия.
Какво обаче се крие от другата страна на монетата? Кое е лицето, което не познаваме? Това, което остава скрито зад блясъка на прожекторите и медийните изяви.
Никой от тези, които познават Мик Джагър, не е отричал неговия неповторим талант. Но много хора са били разочаровани от резките промени в държанието му и от факта, че приема музиката най-вече като бизнес, а не като страст, без която не би могъл да живее.
Бившата му съпруга Бианка Джагър го описва като най-лошата версия на мачизма. Китаристът на „Ролинг Стоунс” Рон Ууд споделя, че Джагър неведнъж си е присвоявал негови идеи и ги е наричал свои без никакво основание.
Бил Уайман, бивш басист на групата, коментира, че легендарният музикант продължава да се занимава с музика само заради финансовите облаги. Според него „Ролинг Стоунс” се е превърнала в една огромна комерсиална корпорация.
Джон Кенеди – „Президентът е мъртъв, да живее президентът”
Джон Кенеди е 35-тият президент на САЩ и може би президентът с най-добър публичен имидж в модерната история на страната.
Млад, харизматичен, умен. За него казват, че е изпълнил САЩ само с позитиви, но какъв всъщност е бил Кенеди извън образа, в който всички го познаваме?
Писателят Джед Меркурио отбелязва, че Кенеди е бил наистина изумителна личност със своите противоречия: „Беше морален политик, на когото му липсваше морал в личния живот.”
И много хора от обкръжението на 35-тия президент потвърждават това твърдение.
Отношението му към неговата съпруга и честите изневери, връзките с хора от съмнителни кръгове. Всичко това остава скрито, защото през 60-те години на миналия век личният живот на известните личности не е дотолкова в светлината на прожекторите.
Махатма Ганди – пацифизмът има ли цена?
Махатма Ганди познаваме като човек, който се бореше да постига промени в световния ред само и единствено по мирен начин.
Ганди се опитваше да докаже на обществата, че не са нужни войни, за да разрешаваме проблемите си. Той искаше да пребори несправедливостта и да интегрира хората от най-долните касти в Индия в обществения живот.
Още като младеж Ганди се обявява за расист (спрямо негроидната раса). По време на престоя си в Южна Африка с него свързват изказвания, които прокламират превъзходството на бялата раса.
Той обаче обвинява европейците, че се опитват „да принизят индийците до нивото на чернокожите, чиято единствена работа е да ловуват и да имат добитък, за да могат да си купят жена.”
През последните години от живота си Ганди е обвиняван, че често е спал в едно легло с млади и дори малки голи момичета. Обяснението му е било, че по този начин тествал волята си.
Елвис Пресли – музикална легенда, чиято детска мечта е да бъде шпионин
Елвис Пресли несъмнено е една от най-популярните личности на миналия век. Неговият образ е познат както на съвременниците му, така и на младите, които продължават да се радват на музиката му и до днес.
Чаровен, уверен, талантлив. Елвис е икона не само в музиката, но и еталон за мъжка красота и излъчване.
Като повечето хора, които се сблъскват със славата обаче, Елвис посяга към наркотиците и става тяхна изкупителна жертва.
Кралят на рока прибягва до разговори с президента Ричард Никсън, предлагайки му да заеме длъжността на федерален агент. Причината – огромното му притеснение от падението на американското общество и расовото напрежение.
Въпреки неизмеримия му талант и любовта на милионите почитатели близките хора до Елвис го описват като инфантилен и обсебващ човек със странни и дори извратени идеи.
Алберт Айнщайн – гениален учен, но деспот в дома
Колкото и неща да кажем за постиженията на Айнщайн в науката, винаги ще е малко. Той е един от най-великите физици на всички времена, чиито открития са от ключово значение и до днес.
В дома си обаче легендарният учен е коренно различен човек.
Студен и дори агресивен съпруг. Айнщайн е пренебрегвал качествата на по-нежния пол и дори е споделял, че те нямат място в света на науката.
Към първата си съпруга – сръбкинята Милева Марич, се отнася грубо. Тя забременява от него преди да имат брак и той я принуждава да се върне в Сърбия, където да роди дъщеря им.
Дете, което Айнщайн никога не пожелава да види.
В крайна сметка Милева и Алберт се женят, но след куп поставени условия от негова страна. Сръбската физичка не получава любовта и грижата, която дава от своя страна.
Много експерти също твърдят, че голяма част от откритията на Айнщайн са постигнати, благодарение на съвместната му работа с Милева. Нейното име обаче не е упоменато никъде.
Оперираха рок звездата Мик Джагър
Рей Чарлс, който хранеше душата си с музика
Доверявате ли се на публичния образ на известните?
Да, но не изцяло
Не, всеки има две лица